Banqalor

Banqalor, həmçinin Benqaluru (: ಬೆಂಗಳೂರು,) — Hindistanın cənubunda iri şəhər və inzibati mərkəz. Ölkənin cənubunda yerləşən Karnataka ştatının paytaxtıdır, Dəkkən yaylasında yerləşir. Əhalisinin sayına görə Mumbay və Dehlidən sonra Hindistanın üçüncü ən böyük şəhəri  və beşinci aqlomerasiyasıdır.

Bu, Asiyanın ən dinamik inkişaf edən şəhərlərindən biridir və ölkənin ən böyük elmi və sənaye mərkəzidir. Burada maşınqayırma, elektronika, aerokosmik sənaye, telekommunikasiya avadanlıqları və müdafiə sənayesi məhsulları istehsal olunur. Bundan əlavə, informasiya texnologiyaları ilə bağlı çoxsaylı şirkətlərin mövcudluğuna görə Banqalor tez-tez “Hindistanın Silikon Vadisi” adlandırılır. Şəhərdə həmçinin universitet, Hindistan Elmlər İnstitutu və Milli Aeronavtika Laboratoriyası yerləşir. Banqalorun dünya iqtisadiyyatında artan rolunu nəzərə alaraq, “CNN” 2007-ci ildə bu şəhəri “üçüncü dünya ölkələrində biznes aparmaq üçün ən cəlbedici yerlərdən biri” kimi qiymətləndirmişdir.

Müasir Banqalorun banisi 1537-ci ildə bu ərazidə gil qalası tikən və onu Vicayanaqar imperiyasının vilayəti elan edən Yelahanka (indiki Banqalorun ətraf qəsəbəsi) adlı kiçik yaşayış məntəqəsinin yerli vassalı və rəhbəri Kempe Qouda I hesab olunur. Onun varisi Kempe Qouda II yaşayış məntəqəsinin ətrafı boyunca dörd gözətçi qülləsi inşa etdirərək şəhərin sərhədlərini müəyyənləşdirmişdir. Britaniya hakimiyyəti dövründə şəhər sürətlə böyümüş və Hindistanın cənubunda müstəmləkə idarəçiliyinin mərkəzinə çevrilmişdir. 1806-cı ildə burada britaniyalıların hərbi şəhərciyinin salınması şəhərin inkişafına böyük təkan vermiş və ölkənin müxtəlif bölgələrindən çoxlu miqrantın buraya gəlməsinə səbəb olmuşdur. 1947-ci ildə Hindistan müstəqilliyini elan etdikdən sonra şəhərin yerləşdiyi Maysur əmirliyi ştata çevrilmiş, Banqalor isə onun paytaxtı olmuşdur. 1973-cü ildə Maysur ştatının adı Karnataka olaraq dəyişdirilmişdir. Bu gün Banqalor çoxsaylı ali təhsil müəssisələri və elmi-tədqiqat institutları olan sürətlə inkişaf edən bir şəhərdir; savadlılıq səviyyəsinə görə isə Hindistanda ikinci yeri tutur.
 İstinadlar 

 Mənbə 
 Bangalore Development Authority
 Bangalore Mahanagara Palike 
 Bangalore cyber police 
 Links to various departments
 My Own Private Bangalore: A photo essay by Krishnanand Kamat
 Worlding the City: The Futures of Bangalore
 Bangalore.org Photos and General Information
 Bahqalorun tarixi

Kateqoriya:Hindistan
Kateqoriya:Hindistanın milyon nəfərdən çox əhalisi olan şəhərləri